Éyɔŋ wǎyi kə́ bɔ̌ bītá ai miǹzízíŋ míe, ǒ ngayén bikabilí ai bikálíg ai mod ǹsámbá bod a lodo wa, tə wambádā bɔ́, ású Ńtondôbə Zambá woe a nə ai wa, ényɔ́ á ngāsɔ́ ai wa á ńnam Égîptɛn. 2Éyɔŋ mǐ ńtə́lə yǎ nâ myǎzu lúmǎn bītá, fada a yi súbu, ǎ ngakɔ́bɔ ai ayɔŋ. 3A yi dzɔ́ ai bɔ́ naa: Vógólō, ǎ Ísraɛ̂l, mína mǐ tə́lə́ ánā bā nâ myǎzu lúmǎn bītá ai miǹzízíŋ myáán, tə miǹnə́m myáán myátəg ! Tə myǎmbāda, ngə́ ákɔ̌n wɔ̄ŋ, ngə́ á nyaŋaban á mís mábán. 4Ású Ńtondôbə Zambá wāān a wulu ai mínā, ású yə̄ nâ á lúmán ai miǹzízíŋ myáán ású dáán, á nyî mínā. 5Á mvús ńdɔ̄ bəsaŋ bəkálara báyi kɔ́bɔ̄ ai ayɔŋ nâ: zá á ngālóŋ ḿkpāmáŋ ndá á ngə́nə́ təge tɔbɔ ? Á dúgán á kə̄ á ndá dzīé a zǎ sɔ́ fídi á bītá mod m̀fə́ ā ngákə tɔbɔ á ndá dzīē ! 6Zá á ngábɛ afúb wɔ̂n ńdɔ a ngə́nə́ təge kwé bíbūmá bí ósú yā étē ? Á dúgán, á kə̄ á ndá dzīé a zā sɔ́ fīdī á bītá, mod m̀fə́ ā ngákə kwé bíbūmá bí ósú yā áfūb díé ! 7Zá á ngākə tindi alúg ai miníngá ńdɔ a ngə́nə́ təge kpân alúg tē ? Á dúgán á kə̄ á ndá dzīé a za sɔ́ fīdī á bítá, mod m̀fə́ ā ngakə lúg ńgāl. 8Bəsaŋ bə́kálara bâyǐ fə kad áyɔŋ nâ: Zá ā kɔn wɔ̌ŋ ā wódǎn fə nâ ngul yatəg nyé á dúgán, á kə̄ á ndá dzīé, a zǎ bɔ̄ naa ngul bəbə́nyāŋ dzɔɔ é mǎn fə təg anə́ éńdzié! 9Ǹnyie anə́ bəsaŋ bəkálara báyi mǎn kɔ́bɔ ai ayɔŋ abǒg báyi tə́lə̄ bədzóē bəzimbi ású áyɔŋ. 10Éyɔŋ wǎyi súbū babi ai ǹnam ziŋ nə́ wazu lúman ai wá, wayi wá tám sílī naa mǐ tɔ́bɔ mvɔí. 11Ngə́ ó yə́bə, ó yáī fə wa mim̀bɛ́ míé, é bod bə́sə̄ bə́ nə́ étēdē bâyi wakə á mīńlōmán bə́ syéē fə wa. 12Vədá, ngə́ ó tə̄b mvɔ̄í, ó tádí ai wa bitá, wayi wá dilan, Ǹtondôbə Zambá woe a yi wá və̄ á mɔ́ móe wayi mǎn tsíg é fám ésə̄ yā étēde ai okəŋ bítá wóe. 14Vədá, biníngá, ai bɔ́ngɔ́ ai biyə́m, é dzóm ésə é nə́ á ńnam é byə́m bísə̄ bí ngásɔ́ étēde, wayi byá mǎn sa wayi dí é byə́m ó ngāsa miǹzízíŋ míe á Ńtondôbə Zambá woe á və́ yǎ wā. 15Nálā tē ńgɔ wǎyi bəlan ai míńnam mí nə́ óyǎb ábuí ai wa, á myáwōgē kig ai mə́yɔŋ má. 16Və ḿfág míńnam myáwóge ai mə́yɔ̌ŋ yā Ńtondôbə Zambá woe a və́ wa ngab, tə nâ ó líg dzóm yā étēde é tála. 17Owé, wayi mɔ́ lóm á tolendǒŋ, mə́yɔŋ má: Hitít, Amorít, bǒd yā Kána, Perizít, Hivít, Yebusít, anə́ ḿból Ńtondôbə Zambá woe a ngábénde wa. 18Ású yə̄ nâ bə́ zā yə́gə́lə́ mínā á kǎd bɔ é nyīé mām bákad lugǔ bəzambá bábá étēde təge ai nálā myǎyi sə́m naa mǐ byāndi Ǹtondôbə Zambá wāān. 19Éyɔŋ walúman ai ǹnam ngə́ wayəan wá dili kɔ́m ású yə̄ nâ ó kpe wá, tə wandáman bilé byábá ai m̀báán ai ovón. Amú wayi byá dí bibumá, tə wabai byá, yə elé yā áfan é nə mod ású yə̄ nâ ó dīlī dzɔ́ ? 20Dzam dá, bílé wāyəm nâ bí sə́ kig bilé bibumá o nə byá dzǎm ndáman, o baí byā, ǒ ngabəlan ai byá ású yə̄ nâ ó dīli ǹnam wábá yā wābɔ bitá ai wa a kələ kwí anə́ wá ku.